CELEX: C2004/094/156
Language: el
Date: 2004-04-17 00:00:00
Title: Προσφυγή του Χρίστου Γκόγκου κατά της Επιτροπής των Ευρωπαϊκών Κοινοτήτων, που ασκήθηκε στις 18 Φεβρουαρίου 2004

17.4.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 94/62
            
         Προσφυγή του Χρίστου Γκόγκου κατά της Επιτροπής των Ευρωπαϊκών Κοινοτήτων, που ασκήθηκε στις 18 Φεβρουαρίου 2004
   (Υπόθεση Τ-66/04)
   (2004/C 94/156)
   Γλώσσα διαδικασίας: η ελληνική
   Ο Χρίστος Γκόγκος, κάτοικος Waterloo, Βέλγιο, εκπροσωπούμενος απο το δικηγόρο Χαρίσιο Ταγρά, άσκησε ενώπιον του Πρωτοδικείου των Ευρωπαϊκών Κοινοτήτων στις 18 Φεβρουαρίου 2004 προσφυγή κατά της Επιτροπής των Ευρωπαϊκών Κοινοτήτων.
   Ο προσφεύγων ζητεί από το Πρωτοδικείο:
   
               —
            
            
               Να ακυρωθούν οι προσβαλλόμενες πράξεις, δηλαδή η απόφαση κατάταξης του προσφεύγοντος στο βαθμό Α7, κατόπιν της επιτυχίας του στον εσωτερικό διαγωνισμό COM/A/17/96 καθώς και η από 24.11.2003 απορριπτική απάντηση της καθής στην αριθ. R/323/03 διοικητική ένσταση του προσφέροντος
            
         
               —
            
            
               Να καταδικασθεί η καθής στη δικαστική του δαπάνη
            
         Ισχυρισμοί και κύρια επιχειρήματα
   Το έτος 1997 ο προσφεύγων, που είναι υπάλληλος της Επιτροπής, έλαβε μέρος σε εσωτερικό διαγωνισμό για τη μετάβαση από τη κατηγορία Β στην κατηγορία Α, απέτυχε όμως στην προφορική δοκιμασία. Κατόπιν προσφυγής που ασκήθηκε ενώπιον του Πρωτοδικείου (1) η απόφαση με την οποίαν απορρίφθηκε ακυρώθηκε και κλήθηκε να συμμετάσχει εκ νέου σε προφορική εξέταση, και πάλι όμως απέτυχε. Άσκησε νέα προσφυγή κατά της δεύτερης αυτής απορριπτικής απόφασης (2). Στα πλαίσια της υπόθεσης εκείνης τα μέρη συμφώνησαν συμβιβαστικά να κληθεί ο προσφεύγων σε νέα (τρίτη) προφορική εξέταση στην οποία και επέτυχε και ενεγράφη στον εφεδρικό πίνακα. Ο προσφεύγων υπέβαλε υποψηφιότητα για μία κενή θέση της κατηγορίας Α, και επελέγη. Την 31.3.2003 ενημερώθηκε ότι κατατάχθηκε κατά τον διορισμό του στο βαθμό Α7.
   Ο προσφεύγων στρέφεται κατά της κατατάξεώς του αυτής υποστηρίζοντας ότι θα έπρεπε να καταταγεί στο βαθμό Α6. Επικαλείται κατ' αρχήν ότι η ορθή εφαρμογή του άρθρου 233 ΕΚ και των αρχών της ίσης μεταχείρισης, της επιείκειας, της χρηστής διοίκησης και της εξέλιξης της σταδιοδρομίας, επιβάλλει να αναγνωριστούν στον προαναφερθέντα τα πάσης φύσεως δικαιώματα που θα διέθετε, εάν είχε εγγραφεί εξαρχής στον εφεδρικό πίνακα του διαγωνισμού, χωρίς να προηγηθούν οι δύο προηγούμενες προσφυγές του. Περαιτέρω επικαλείται ότι τόσο η απόφαση της Επιτροπής του Σεπτεμβρίου 1983, σχετικά με τα κριτήρια που εφαρμόζονται κατά την πρόσληψη όσον αφορά στο διορισμό σε βαθμό και την κατάταξη σε κλιμάκιο, όπως αυτή τροποποιήθηκε το 1996 συνεπεία της απόφασης του Πρωτοδικείου στην υπόθεση Τ-17/95 (3), όσο και ο Διοικητικός Οδηγός της Επιτροπής για το ίδιο θέμα, επέβαλαν την αρχική κατάταξή του στο βαθμό Α6.
   
      (1)  Υπόθεση Τ-95/98, Επίσημη Εφημερίδα C 258 15/08/98, σελ. 38
   
      (2)  Υπόθεση Τ-97/01, Επίσημη Εφημερίδα C 186 30/06/01, σελ. 17
   
      (3)  Απόφαση του Πρωτοδικείου των Ευρωπαϊκών Κοινοτήτων της 5ης Οκτωβρίου, Επίσημη Εφημερίδα C 315 25/11/95, σελ. 14